KIRJALLINEN KYSYMYS E-3370/02 esittäjä(t): Jan Dhaene (Verts/ALE) komissiolle. ARFF, ajoneuvojen varuste, jossa on vilkkuva takasumuvalo.



Virallinen lehti nro 137 E , 12/06/2003 s. 0195 - 0196



KIRJALLINEN KYSYMYS E-3370/02 esittäjä(t): Jan Dhaene (Verts/ALE) komissiolle (27. marraskuuta 2002) Aihe: ARFF, ajoneuvojen varuste, jossa on vilkkuva takasumuvalo Euroopan maanteillä kuolee vuosittain lukuisia ihmisiä autojen peräänajokolareissa, jotka aiheutuvat sumusta. Liian suuri nopeus on näissä onnettomuuksissa tietenkin merkittävä tekijä, mutta ajoneuvojen takavalokokoonpanolla on myös suuri merkitys. Takasumuvalon käyttöön liittyvä eurooppalainen lainsäädäntö onkin vaihtelevaa, eikä sitä ole yhdenmukaistettu. On mahdollista parantaa takavalojen kokoonpanoa ARFF-järjestelmällä (automatic rear for flashlight) ilman, että lisätään ylimääräisiä valoja: takasumuvalo vilkkuu päällä ollessaan kahdeksan sekuntia, jos jarrutetaan normaalisti. On mahdollista lisätä myös hätäpysäytysjärjestelmä: takasumuvalo vilkkuu voimakkaan jarrutuksen yhteydessä myös kahdeksan sekuntia, vaikka ei olisikaan päällä. DaimlerChrysler on jo tehnyt tutkimuksen tästä järjestelmästä ja se on myös testattu ja esitetty energian ja kuljetuksen pääosastolle (korkean tason tieturvallisuustyöryhmä) 23. marraskuuta 1999. Tarkoituksena on jatkuvasti varoittaa muita kuljettajia nopeammin vaarasta. 1. Onko komissio tietoinen sumuonnettomuuksien, ketju- ja peräänajokolarien aiheuttamien uhrien (kuolleiden ja loukkaantuneiden) määrästä Euroopan unionin jäsenvaltioissa ja ehdokasvaltioissa? 2. Aikooko komissio yhdenmukaistaa takasumuvalon käyttöä koskevan lainsäädännön Euroopan unionin jäsenvaltioissa? 3. Mitä moottoriajoneuvojen takavalojen kokoonpanoon liittyviä toimia komissio aikoo toteuttaa liikenneturvallisuuden parantamiseksi? 4. Onko komissio ajatellut tehdä pakolliseksi ARFF-järjestelmän kaltaisen järjestelmän, joka voi parantaa moottoriajoneuvoilla liikkuvien liikenneturvallisuutta? Erkki Liikasen komission puolesta antama vastaus (21. tammikuuta 2003) Komissiolla on tieliikenneonnettomuuksia koskeva tietokanta (CARE), johon jäsenvaltiot toimittavat tietoja, sääolosuhteet ja onnettomuustyyppi mukaan luettuna. Tietokantaa on kuitenkin analysoitava tarkemmin, jotta sumuun liittyvien onnettomuuksien, ketjukolareiden ja peräänajojen määrää voitaisiin esitetyn pyynnön mukaisesti määritellä. Tällainen analyysi aiotaan tehdä ja sen tulokset toimitetaan arvoisalle parlamentin jäsenelle heti kun ne ovat saatavilla. Yksityiskohtaisia tietoja sääolosuhteista ja onnettomuustyypeistä ei kuitenkaan ole saatavana kaikista jäsenvaltioista. CARE-tietokanta ei myöskään toistaiseksi sisällä tietoja ehdokasmaista. Komissio ei ole myöskään aikeissa tehdä ehdotuksia sumuvalojen koskevan lainsäädännön yhdenmukaistamisesta yhteisössä, sillä alaan sovelletaan toissijaisuusperiaatetta, joten se kuuluu jäsenvaltioiden toimivaltaan. Yhdistyneiden Kansakuntien Euroopan talouskomission asiantuntijaryhmä, jossa komissio on edustettuna, keskustelee parhaillaan ehdotuksista jarruvalaisimia koskevien vaatimusten muuttamisesta osoittamaan hätäjarrutusta. Ajoneuvojen varuste, jossa on vilkkuva takasumuvalo (Automatic Rear Fog Flashlight, ARFF) on yksi niistä ideoista, jotka on annettu asiantuntijaryhmän käsiteltäväksi jo useita vuosia sitten. Tällöin kuitenkin nämä järjestelmät saivat hyvin vähän kannatusta. Viime aikoina suhtautuminen on kuitenkin muuttunut ja näitä järjestelmiä harkitaan jossain määrin. Keskusteluissa ryhmä käsittelee kysymyksiä, jotka koskevat signaalin ilmenemismuotoa (esim. valovoiman tai pinta-alan lisääminen, vilkkuminen, väri jne.), olosuhteita, joissa ominaisuuden olisi toimittava (esim. hidastumisnopeus) sekä vaikutusta, joka sillä saattaa olla seka-ajoneuvokannassa, erityisesti ajoneuvoissa, joista puuttuu tarvittava varustus. Komissio seuraa näitä keskusteluja kiinnostuneena ja harkitsee uudelleen kantaansa asiaan heti kun asiantuntijaryhmä on saanut käsittelynsä päätökseen.